Αθλητικά γεγονότα του 2010/Νοέμβριος

Αθλητικά γεγονότα που συνέβησαν τον μήνα Νοέμβριο του έτους 2010, συνοδευόμενα από συνδέσμους προς τις πηγές που τα μετέδωσαν.

1η Νοεμβρίου 
Ο Αμερικανός γκόλφερ Τάιγκερ Γουντς χάνει έπειτα από από 281 εβδομάδες 1η θέση στην παγκόσμια κατάταξη του γκολφ, από τον Άγγλο Λι Γουέστγουντ. Ο τελευταίος γίνεται ο πρώτος Ευρωπαίος που βρίσκεται στην κορυφή από το 1994 (όταν στην 1η θέση ήταν ο Νικ Φάλντο). 
Στο μπέιζμπολ, οι Νιου Γιορκ Τζάιαντς κατακτούν το World Series για πρώτη φορά έπειτα από 56 χρόνια, νικώντας τους Τέξας Ρέιντζερς με 4-1 νίκες. 
Η Ρωσική Ομοσπονδία Κλασικού Αθλητισμού αναδεικνύει κορυφαίους αθλητές της χρονιάς τη δρομέα Μαρίγια Σαβίνοβα και τον άλτη Ιβάν Ούκοφ. Τον τίτλο του κορυφαίου προπονητή της χρονιάς έλαβε ο Βίκτορ Τσέγκιν, προπονητής αγώνων βάδην.

6 Νοεμβρίου 
Ολοκληρώνεται στη Λίμνη Καραπίρο στη Νέα Ζηλανδία το παγκόσμιο πρωτάθλημα κωπηλασίας. Η διοργανώτρια χώρα κερδίζει 4 μετάλλια, εκ των οποίων τα 2 χρυσά, ενώ η Ελλάδα κερδίζει 3 μετάλλια έπειτα από το χάλκινο μετάλλιο που κέρδισαν οι Γιάννης Χρήστου και Γιώργος Τζιάλλας στη δίκωπο άνευ πηδαλιούχου των ανδρών. Προηγήθηκαν χθες το ασημένιο μετάλλιο στην τετράκωπο των ανδρώνι (Γιάννης Τσίλης, Στέργιος Παπαχρήστος, Νίκος και Απόστολος Γκουντούλας) και το χάλκινο από το διπλό σκιφ ελαφρών βαρών γυναικών (Αλεξάνδρα Τσιάβου και Χριστίνα Γιαζιτζίδου).

7 Νοεμβρίου 
Η ομάδα της Red Bull Racing κατακτά το πρωτάθλημα κατασκευαστών στην Φόρμουλα 1 για το 2010, έναν αγώνα πριν την ολοκλήρωσή του. Στον αγώνα της Βραζιλίας νικητής ήταν ο Σεμπάστιαν Φέτελ. 
Ο Ισπανός Χόρχε Λορένθο επισφραγίζει τον παγκόσμιο τίτλο με τη νίκη του στο τελευταίο γκραν πρι της σεζόν, στη Βαλένθια. 
Ο Αιθίοπας δρομέας Χαϊλέ Γκεμπρεσελασιέ ανακοινώνει την αποχώρησή του από την ενεργό δράση, μετά τον τραυματισμό του στο γόνατο στον Μαραθώνιο της Νέας Υόρκης, στον οποίο αναγκάστηκε να εγκαταλείψει. Στους άνδρες νικητής του αγώνα αναδεικνύεται ο Αιθίοπας Γκέμπρε Γκεμπρεμαριάμ, με χρόνο 2.08.13, ενώ στις γυναίκες η Κενυάτισσα Έντνα Κίπλαγκατ με 2.28.20.

11 Νοεμβρίου 
Η ευρωπαϊκή ομοσπονδία υγρού στίβου ανακοινώνει τους κορυφαίους αθλητές και αθλήτριες για το έτος 2010 που προέκυψαν από ψηφοφορία των εκπροσώπων των 51 εθνικών ομοσπονδιών-μελών της LEN. Στους άνδρες τιμήθηκαν οι Βάνια Ουντόβιτσιτς (Σερβία), Νταμίρ Μπούριτς (Κροατία) και Στέφανο Τεμπέστι (Ιταλία), ενώ στις γυναίκες οι Σοφία Κόνουχ (Ρωσία), Αγγελική Γερόλυμου (Ελλάδα) και Εκατερίνα Προκόφιεβα (Ρωσία).

12 Νοεμβρίου 
Ξεκινούν στην πόλη Γκουάνγκζου της Κίνας οι 16οι Πανασιατικοί Αγώνες. Με συνολικά 476 διαγωνισμούς σε 42 διαφορετικά σπορ, όπου λαμβάνουν μέρος αθλητές από 45 διαφορετικές χώρες, αποτελούν τη μεγαλύτερη διοργάνωση στη μέχρι τώρα πορεία του θεσμού.

13 Νοεμβρίου 
Ο Έλληνας πρωταθλητής της γυμναστικής Λευτέρης Κοσμίδης ανεβαίνει στην κορυφή της παγκόσμιας κατάταξης, έπειτα από την 3η θέση που καταλαμβάνει στο παγκόσμιο κύπελλο ενόργανης γυμναστικής, στη Στουτγάρδη, όπου αγωνίστηκε παρά τους πόνους στη μέση. 
Ο Φιλιππινέζος Μάνι Πακιάο γίνεται ο πρώτος πυγμάχος στον κόσμο που κερδίζει 10 παγκόσμιους τίτλους σε 8 διαφορετικές κατηγορίες. Στον αγώνα εναντίον του Αντόνιο Μαργκαρίτο κέρδισε με ομόφωνη απόφαση έπειτα από 12 γύρους τον παγκόσμιο τίτλο στην κατηγορία superwelters της WBC.
Το Τσάμπιονς Λιγκ Ασίας στο ποδόσφαιρο κατακτά η Σεονγκνάμ Ίβα από τη Νότια Κορέα, επικρατώντας με 3-1 στον τελικό της ιρανικής Ζομπ Αχάν.
Ολοκληρώνεται το Παγκόσμιο Πρωτάθλημα Ξιφασκίας 2010 που διεξήχθη στο Παρίσι κατά την περίοδο 4 έως 13 Νοεμβρίου. Τα περισσότερα μετάλλια, 7 στο σύνολο, κατακτά η Ιταλία, ενώ ακολουθούν η Γαλλία και η Ρωσία με 5.

14 Νοεμβρίου 
Ο Γερμανός Σεμπάστιαν Φέτελ της Red Bull κερδίζει στο Άμπου Ντάμπι τον πρώτο του παγκόσμιο τίτλο στη Φόρμουλα 1 και γίνεται ο νεότερος σε ηλικία παγκόσμιος πρωταθλητής (σε ηλικία 23 ετών και 134 ημερών) στην ιστορία της.  
Ο Σουηδός Ρόμπιν Σόντερλινγκ κερδίζει το τουρνουά Μάστερς του Παρισιού στο τένις, επικρατώντας με 2-0 σετ του Γκαέλ Μονφίς στον τελικό. 
Η Ρωσία νικά τη Βραζιλία στην Ιαπωνία με 3-2 στο τάι μπρέικ στον τελικό του παγκοσμίου πρωταθλήματος πετοσφαίρισης γυναικών, κατακτώντας για δεύτερη συνεχή φορά (όπως και το 2006) τον τίτλο. Η Εκατερίνα Γκάμοβα αναδεικνύεται πολυτιμότερη παίκτρια.

17 Νοεμβρίου 
Η Άλισον Φέλιξ, τρεις φορές παγκόσμια πρωταθλήτρια στο τρέξιμο 200 μέτρων, λαμβάνει για τρίτη φορά στην καριέρα της το βραβείο «Τζέσε Όουενς», το οποίο καθιερώθηκε το 1981 και αποτελεί την υψηλότερη τιμητική διάκριση για έναν αθλητή του κλασικού αθλητισμού στις Ηνωμένες Πολιτείες. Την ίδια διάκριση λαμβάνει για πρώτη φορά ο Ντέιβιντ Όλιβερ, χάλκινος Ολυμπιονίκης του Πεκίνου το 2008 στα 110 μέτρα με εμπόδια και τρίτος στο Παγκόσμιο Πρωτάθλημα Κλειστού Στίβου της IAAF στην Ντόχα το 2010 στα 60 μέτρα με εμπόδια. 
Ο τενίστας Κάρλος Μόγια, ο πρώτος Ισπανός που έφτασε ποτέ στο Νο 1 της παγκόσμιας κατάταξης, ανακοινώνει την αποχώρησή του από τα κορτ σε ηλικία 34 ετών.

21 Νοεμβρίου 
Ο Αμερικανός Τζίμι Τζόνσον κερδίζει τον πέμπτο συνεχή τίτλο του, το πρωτάθλημα NASCAR Sprint Cup Series και γίνεται ο πρώτος οδηγός που πετυχαίνει κάτι τέτοιο. 
Στο ποδόσφαιρο, το Κύπελλο MLS κατακτά για πρώτη φορά στην ιστορία της η ομάδα των Κολοράντο Ράπιντς. Στον 15ο τελικό που έγινε στο Τορόντο νίκησαν (2-1) στην παράταση το Ντάλας και κατέκτησαν το τρόπαιο. 
Η παγκόσμια πρωταθλήτρια του ύψους, Μπλάνκα Βλάσιτς, και ο δρομέας των 800 μ., Νταβίντ Ρούντισα, ανακηρύχθηκαν από την IAAF οι κορυφαίοι αθλητές του στίβου για το 2010 σε γυναίκες και άνδρες αντίστοιχα. 
Το Πεκίνο αναλαμβάνει επίσημα τη διοργάνωση του Παγκοσμίου Πρωταθλήματος Στίβου του 2015, αποτελώντας την τέταρτη ασιατική πόλη που θα φιλοξενήσει τη διοργάνωση στην ιστορία του θεσμού.

22 Νοεμβρίου 
Η Ρωσίδα επικοντίστρια Γελένα Ισινμπάγιεβα ανακοινώνει την απόφασή της να επιστρέψει στην ενεργό δράση, έπειτα από 7 μήνες. 
Η Γερμανίδα σφαιροβόλος Πέτρα Λάμερτ, Πρωταθλήτρια στο Ευρωπαϊκό Κλειστού Στίβου το 2009 στο Τορίνο και τρίτη στην αντίστοιχη διοργάνωση του 2006 στο Ελσίνκι, ανακοινώνει πως αποσύρεται από την ενεργό δράση. 
Ο πρώην Υπουργός Οικονομικών της Αυστραλίας Τζον Φάχεϊ επανεκλέγεται πρόεδρος του Παγκόσμιου Οργανισμού κατά του Ντόπινγκ (WADA) για τρία ακόμη χρόνια. 
Η Ιουλιέτα Μπουκουβάλα κατακτά το τρίτο της μετάλλιο μέσα στο 2010, στο Γκραν Πρι τζούντο που διεξάγεται στο Άμπου Ντάμπι. Η πρωταθλήτρια του Νικηφόρου Ανατολής ανέβηκε στο τρίτο σκαλί του βάθρου στην κατηγορία των -57 κιλών.

23 Νοεμβρίου 
Οι Περικλής Ιακωβάκης και Γωγώ Κοκλώνη αναδείκνύονται κορυφαίοι Έλληνες αθλητές στίβου της χρονιάς από το Σύνδεσμο Φίλων Κλασικού Αθλητισμού.

24 Νοεμβρίου 
Ο Λιού Ξιάνγκ κερδίζει το χρυσό μετάλλιο στα 110 μέτρα τρέξιμο με εμπόδια στους Πανασιατικούς Αγώνες της Γκουάνγκζου της Κίνας με χρόνο 13.09. Ο αθλητής κατακτά για τρίτη συνεχόμενη φορά τον τίτλο στη συγκεκριμένη διοργάνωση.

25 Νοεμβρίου 
Ο Έλληνας Αντώνης Μαρτασίδης στέφεται πρωταθλητής Ευρώπης στο ζετέ της κατηγορίας των 77 κιλών, ενώ ήταν δεύτερος στο σύνολο και πέμπτος στο αρασέ, στο Ευρωπαϊκό πρωτάθλημα άρσης βαρών εφήβων-νεανίδων, που διεξάγεται στη Λευκωσία, κερδίζοντας ένα χρυσό και ένα ασημένιο μετάλλιο.

26 Νοεμβρίου 
 Η γυναικεία ομάδα υδατοσφαίρισης της Βουλιαγμένης κατακτά για δεύτερη συνεχή χρονιά το ευρωπαϊκό Σούπερ Καπ για το έτος 2010, επικρατώντας με σκορ 13-5 του Εθνικού στο κολυμβητήριο του Πειραιά. Οι δύο ελληνικές ομάδες είχαν κατακτήσει τους δύο ευρωπαϊκούς τίτλους της περυσινής αγωνιστικής περιόδου (Κύπελλο Πρωταθλητριών και LEN Trophy αντίστοιχα). 
 Ο όμιλος Forthnet τιμά τους Ιβάν Μίλκοβιτς και Ανδρέα Φράγκο ως κορυφαίους πετοσφαιριστές της Α1 Ανδρών για το έτος 2010. Την ίδια βράβευση λαμβάνουν στην αντίστοιχη γυναικεία διοργάνωση οι Μπριζίτκα Μόλναρ και Αποστολία Νούσια. Στην ίδια εκδήλωση τιμώνται ως κορυφαίοι υδατοσφαιριστές της χρονιάς οι Κώστας Μουρίκης και Κυριάκος Περδικέας.

28 Νοεμβρίου 
Ο Ηλίας Ηλιάδης αναδείκνύεται από την Ευρωπαϊκή Ομοσπονδία Τζούντο (ΕJU) καλύτερος τζουντόκα της χρονιάς στην Ευρώπη με απόλυτη πλειοψηφία. 
Ο Ελβετός τενίστας Ρότζερ Φέντερερ αναδεικνύεται ο μεγάλος νικητής του τελικού του ATP Masters στην κατάμεστη «Ο2 Arena» του Λονδίνου, επικρατώντας 2-1 σετ του μεγάλου αντιπάλου του, Ραφαέλ Ναδάλ. 

 11